Vianočné sviatky

Čas beží ako voda a Vianoce i Nový rok sú opäť predo dvermi. Prichádza jedno z najkrajších období roka a prináša do našich rodín sviatočnú atmosféru pokoja a rodinnej pohody. Dovoľte preto aj príslušníkom hasičského a záchranného zboru, aby Vám zaželali ich príjemné prežitie. Zároveň si Vám dovoľujeme dať aj niekoľko dobrých rád, aby sme tieto sviatky prežili v pokoji a pohode.

Z dlhodobých prehľadov požiarovosti vyplýva, že zimné obdobie je spojené so zvýšeným počtom požiarov v bytových priestoroch a rodinných domoch. Príčinami týchto požiarov sú činnosti spojené s vykurovaním a používaním rôznych ohrievacích a vykurovacích telies. Preto dôsledne dbajte na technické podmienky a požiadavky protipožiarnej bezpečnosti pri inštalácii a prevádzkovaní palivových spotrebičov, elektrotepelných spotrebičov a pri výstavbe a používaní komínov a dymovodov, na ich čistenie a vykonávanie ich kontrol.

Počas sviatkov nezabúdajme ani na naše deti. Snažme sa im venovať viac času a  dohliadnime aby pri svojich hrách nespôsobili ujmu sebe a ani nikomu inému. Najrozličnejšie druhy delobuchov, pirátov, svetlíc, rakiet, bengálskych ohňov, ohnivých fontán a podobných ohňostrojových telies sú pomerne ľahko dostupné v predaji. Mnohokrát ich deťom zadovažujeme aj my samotní rodičia. Tieto predmety môžu byť pri neodbornej manipulácii veľmi nebezpečné a dokážu veľmi ľahko pri nedodržaní bezpečnostných pravidiel spôsobiť ujmu na zdraví , či požiar bytu ,domu, alebo iných priestorov.

 Tak ako každý rok, aj tento budú nad Vašou bezpečnosťou počas celých sviatkov bdieť profesionálni hasiči záchranári, na ktorých sa v prípade núdze alebo ohrozenia môžete s dôverou obrátiť. Veríme však, že ich pomoc potrebovať nebudete a nič nenaruší to nádherné čaro Vianoc.

 S úctou pplk. Ing. Jarmila Bartošová